OBRAZLOŽITVENI MEMORANDUM

Ruska federacija se je v okviru pristopa k Svetovni trgovinski organizaciji (STO) strinjala, da bo znižala svoje trenutno veljavne stopnje izvoznih dajatev za izdelke iz neobdelanega lesa. Privolila je, da bo za nekatere vrste lesa, in sicer za les nekaterih vrst iglavcev (tj. za smreko in za bor), odprla tarifne kvote za izvoz navedenih izdelkov in dodelila poseben delež kvot za Evropsko unijo (EU). Stopnje izvoznih dajatev v okviru tarifne kvote se bodo izvajale na občutno nižji ravni (tj. 13 % za smreko in 15 % za bor, v primerjavi s sedanjo nevezano tarifno stopnjo zunaj kvote 25 %, vendar ne manj kakor 15 EUR/m³). Te določene obveznosti so bile vključene v Prilogo k delu V seznama koncesij Ruske federacije glede blaga v STO.

Dvostranski sporazum v obliki izmenjave pisem (v nadaljnjem besedilu: „Sporazum“) določa splošne določbe o izvajanju posebnih deležev kvot, dodeljenih EU. Sporazum zlasti določa, da EU upravlja količine deleža tarifnih kvot EU in da Ruska federacija izda izvozna dovoljenja na podlagi zadevne uvozne dokumentacije, ki jo izda EU.

V Sporazumu je predvideno tudi, da EU in Ruska federacija do začetka veljavnosti Sporazuma pripravita tehnične podrobnosti glede upravljanja tarifnih kvot. Take tehnične podrobnosti so vključene v Protokol, sklenjen med EU in vlado Ruske federacije (v nadaljnjem besedilu: Protokol). Protokol določa pravila glede upravljanja izvoznih tarifnih kvot in izvoza v okviru navedenih kvot, vključno z določbami o sodelovanju pristojnih organov Evropske unije in vlade Ruske federacije za zagotovitev ustreznega delovanja sistema.

EU ima velik interes za tarifne kvote, ki zagotavljajo znatne prednosti za izvoz lesa iz Rusije in so v primerjavi z dajatvami izven okvira kvote znatno nižje, kot so (nevezane) tarifne stopnje zunaj kvote. Zlasti gozdarska industrija EU in uporabniki na koncu proizvodne verige, kot so papirna, gradbena in pohištvena industrija, so utrpeli zaporedna povečanja izvoznih dajatev za les, ki jih uporablja Ruska federacija od leta 2007. Gospodarski subjekti v EU si želijo dostopa do teh surovin po znatno izboljšanih pogojih in v njihovem interesu je, da so bile določene tarifne kvote.

Da se do pristopa Ruske federacije k STO zagotovi učinkovito izvajanje sistema upravljanja iz Sporazuma in Protokola, se bosta Sporazum in Protokol začasno uporabljala od datuma pristopa Ruske federacije k STO. Člen 3 Sklepa Sveta 2012/105/EU z dne 14. decembra 2011 o podpisu, v imenu Evropske unije, in začasni uporabi Sporazuma ter Protokola, potrjuje začasno uporabo Sporazuma in Protokola do zaključka postopkov, potrebnih za sklenitev Sporazuma.

Komisijo bi bilo treba pooblastiti, da z izvedbenim aktom sprejme potrebne določbe za upravljanje količin tarifnih kvot, dodeljenih za izvoz v EU. Člen 4 Odločbe Sveta 2012/105/EU z dne 14. decembra 2011 o podpisu, v imenu Evropske unije, in začasni uporabi Sporazuma ter Protokola pooblašča Komisijo, da sprejme podrobna pravila o metodi dodelitve dovoljenj za kvoto v skladu z odstavkom 2 člena 5 Protokola in vse druge določbe, potrebne za to, da Evropska unija upravlja količine tarifnih kvot, dodeljenih za izvoz v Evropsko unijo. Na podlagi tega je Izvedbena uredba Komisije (EU) št. 498/2012 z dne 12. junija 2012 vzpostavila potrebna začasna izvedbena pravila, da se omogoči popolno operativno upravljanje deleža tarifne kvote EU do pridružitve Ruske federacije STO. Vendar pa se Izvedbena uredba Komisije (EU) št. 498/2012 preneha uporabljati na datum, ko se preneha začasno uporabljati Protokol (glej člen 20(2) Izvedbene uredbe Komisije (EU) št. 498/2012). Komisijo bi bilo zato treba z Uredbo Evropskega parlamenta in Sveta, sprejeto po rednem zakonodajnem postopku pooblastiti, da sprejme potrebne dokončne izvedbene določbe.

Da bi omogočili nemoteno operativno upravljanje deleža tarifne kvote EU do pristopa Ruske federacije k STO, vzpostavlja poglavje 7 Izvedbene uredbe Komisije (EU) št. 498/2012 določbe, ki se nanašajo na nekatere pripravljalne ukrepe, ki jih je treba sprejeti takoj po začetku veljavnosti začasne izvedbene uredbe. Ti pripravljalni ukrepi so potrebni za izračun najvišje uvozne količine („zgornje meje“) za tiste družbe, ki lahko zahtevajo status „tradicionalnega“ uvoznika v prvih treh kvotnih obdobjih uporabe Sporazuma in Protokola (glej člen 5(4) Protokola).

Pravne učinke pripravljalnih ukrepov, sprejetih v okviru Izvedbene uredbe Komisije (EU) št. 498/2012, bi bilo za zagotovitev pravne varnosti in kontinuitete za gospodarske subjekte zato treba ohraniti v novi izvedbeni uredbi, ki jo bo sprejela Komisija.

2012/0217 (COD)

Predlog

UREDBA EVROPSKEGA PARLAMENTA IN SVETA

o dodelitvi tarifnih kvot, ki se uporabljajo za izvoz lesa iz Ruske federacije v Evropsko unijo

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije in zlasti člena 207 Pogodbe,

ob upoštevanju predloga Evropske komisije,

po predložitvi osnutka zakonodajnega akta nacionalnim parlamentom,

v skladu z rednim zakonodajnim postopkom[1],

ob upoštevanju naslednjega:

(1) Glede na gospodarski pomen uvoza neobdelanega lesa za Evropsko unijo in pomen Ruske federacije kot dobavitelja neobdelanega lesa za Unijo se je Komisija z Rusko federacijo dogovorila, da ta sprejme obveznosti za zmanjšanje ali odpravo trenutno veljavnih izvoznih dajatev za neobdelan les.

(2) Te obveznosti, ki bodo ob pristopu Ruske federacije k Svetovni trgovinski organizaciji (STO) postale del seznama koncesij Ruske federacije v okviru STO, vključujejo tarifne kvote za izvoz lesa nekaterih vrst iglavcev, katerih delež je dodeljen za izvoz v Unijo.

(3) V okviru pogajanj o pristopu Ruske federacije k STO je Komisija v imenu Unije z Rusko federacijo dosegla Sporazum v obliki izmenjave pisem o upravljanju navedenih tarifnih kvot, ki se uporabljajo za izvoz lesa nekaterih vrst iglavcev iz Ruske federacije v Unijo[2] (v nadaljnjem besedilu: Sporazum).

(4) Kot je določeno v Sporazumu, sta se Unija in Ruska federacija dogovorili tudi o tehničnih podrobnostih glede upravljanja tarifnih kvot, ki so vključene v sporazum v obliki Protokola, sklenjenega med Unijo in vlado Ruske federacije[3] (v nadaljnjem besedilu: Protokol).

(5) Svet je 14. decembra 2011 sprejel Sklep 2012/105/EU[4] o odobritvi podpisa Sporazuma in Protokola ter njuno začasno uporabo od datuma pristopa Ruske federacije k STO. Sporazum in Protokol sta bila podpisana 16. decembra 2011.

(6) V skladu z določbami Sporazuma Unija upravlja delež tarifnih kvot, ki ji je dodeljen na podlagi svojih notranjih postopkov. Sklep 2012/105/ES določa, da Komisija sprejme podrobna pravila o metodi dodelitve dovoljenj za kvoto v skladu s Protokolom in vse druge določbe, potrebne za to, da Unija upravlja količine tarifnih kvot, dodeljenih za izvoz v Unijo. Izvedbena uredba Komisije (EU) št. 498/2012 z dne 12. junija 2012 o dodelitvi tarifnih kvot, ki se uporabljajo za izvoz lesa iz Ruske federacije v Evropsko unijo[5] je vzpostavila potrebna začasna izvedbena pravila, da se omogoči popolno operativno upravljanje deleža tarifne kvote EU do pridružitve Ruske federacije STO. Navedena uredba se preneha uporabljati, ko se skleneta in stopita v veljavo Sporazum in Protokol.

(7) Da se zagotovijo enotni pogoji za izvajanje Sporazuma in Protokola po začetku njihove veljavnosti, bi bilo treba Komisiji dodeliti izvedbena pooblastila. Navedena pooblastila bi bilo treba izvajati v skladu z Uredbo (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije[6].

(8) Pri izvajanju Sporazuma in Protokola bi bilo za sprejetje izvedbenih aktov treba uporabiti postopek pregleda, ki določa pravila o metodi dodelitev kvote in vseh drugih določb, potrebnih za upravljanje Unije s količinami dodeljenih tarifnih kvot za izvoz v Unijo, glede na to, da so navedeni akti povezani s skupno trgovinsko politiko in zato sodijo v področje uporabe točke (iv) člena 2(2)(b) Uredbe (EU) št. 182/2011.

(9) Za zagotovitev pravne varnosti in kontinuitete za gospodarske subjekte bi bilo pravne učinke pripravljalnih ukrepov, ki so že bili sprejeti v okviru Izvedbene uredbe (EU) št. 498/2012, treba zagotavljati z novimi izvedbenimi akti, ki se sprejmejo v skladu s to uredbo, kot če bi ti pripravljalni ukrepi bili sprejeti na podlagi ustreznih določb novih izvedbenih aktov –

SPREJELA NASLEDNJO UREDBO:

Člen 1

1. Pri izvajanju Sporazuma med Evropsko unijo in Rusko federacijo, ki se nanaša na upravljanje tarifnih kvot, ki se uporabljajo za izvoz lesa iz Ruske federacije v EU, in Protokola o tehničnih podrobnostih v skladu s tem sporazumom, Komisija sprejme podrobna pravila o metodi dodelitve kvote na podlagi odstavka 2 člena 5 Protokola, in vse druge določbe, potrebne za to, da Unija upravlja količine tarifnih kvot, dodeljenih za izvoz v Unijo. Navedeni izvedbeni akti se sprejmejo v skladu s postopkom pregleda iz člena 2.

2. Izvedbeni akti iz odstavka 1 ohranijo pravne učinke pripravljalnih ukrepov, sprejetih na podlagi Izvedbene uredbe (EU) št. 498/2012.

Člen 2

Komisiji pomaga odbor za les, ustanovljen na podlagi člena 5 Sklepa 2012/105/EU. Navedeni odbor je odbor v smislu Uredbe (EU) št. 182/2011. Odbor za les lahko na pobudo Komisije ali na zahtevo države članice preuči katero koli zadevo, ki se nanaša na uporabo Sporazuma in Protokola.

Pri sklicevanju na ta člen se uporablja člen 5 Uredbe (EU) št. 182/2011.

Člen 3

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] Mnenje Evropskega parlamenta z dne [XXX] in Sklep Sveta z dne [XXX].

[2] UL L 57, 29.2.2012, str. 3.

[3] UL L 57, 29.2.2012, str. 5.

[4] UL L 57, 29.2.2012, str. 1.

[5] UL L 152, 13.6.2012, str. 28.

[6] UL L 55, 28.2.2011, str. 13.